Դույե Չալետա-Ցար

**Դույե Չալետա-Ցար** (, ), խորվաթ պրոֆեսիոնալ ֆուտբոլիստ։ Ներկայումս հանդես է գալիս Ռեդ Բուլ Զալցբուրգի և Խորվաթիայի ազգային հավաքականի կազմում։ Խաղում է կենտրոնական պաշտպանի դիրքում։

## Ակումբային կարիերա
### Վաղ կարիերա
Չալետա-Ցարը Շիբենիկի ակադեմիայի սան է։ Իր պրոֆեսիոնալ դեբյուտը նշեց 2012 թվականի օգոստոսի 18-ին՝ Սեսվետեի դեմ խաղում։ 2013 թվականի հուլիսին նա միացավ Ավստրիայի Ռեգիոնալլիգայում հանդես եկող Պաշինգին։ Իր առաջին պաշտոնական հանդիպումը Ավստրիայում անցկացրեց նոյեմբերի 2-ին՝ Ալերհայլիգենի դեմ խաղում։ Իր առաջին գոլը պրոֆեսիոնալ կարիերայում խփեց 2014 թվականի մայիսի 9-ին՝ Վալերնի դեմ խաղում։ Պաշինգի կազմում Չալետա-Ցարը անցկացրեց 15 հանդիպում՝ դառնալով 3 գոլի հեղինակ։

### Ռեդ Բուլ Զալցբուրգ
2014 թվականի ամռանը Չալետա-Ցարը տեղափոխվեց Ռեդ Բուլ Զալցբուրգ։ 2014-15 մրցաշրջանի մի մասը նա վարձավճարով անցկացրեց Ռեդ Բուլի ֆարմ ակումբ Լիֆերինգում։ Իր դեբյուտը Լիֆերինգի կազմում նշեց 2014 թվականի հուլիսի 25-ին՝ Ֆլորիդսդորֆի դեմ խաղում։ Իր առաջին պաշտոնական հանդիպումը Ռեդ Բուլի կազմում անցկացրեց 2014 թվականի դեկտեմբերի 11-ին՝ Եվրոպայի Լիգայի Աստրա Ջուրջուի դեմ խաղում։ Իր դեբյուտը Ավստրիայի Բունդեսլիգայում նշեց 2015 թվականի փետրվարի 14-ին՝ Վիներ Նոյշտադտի դեմ խաղում։ 2015 թվականի հունիսի 3-ին Չալետա-Ցարը մասնակցեց Ավստրիայի գավաթի եզրափակչի Աուստրիա Վիեննայի դեմ ամբողջ հանդիպմանը՝ օգնելով Ռեդ Բուլին հաղթել 2-0 հաշվով և նվաճել գավաթը։

2015 թվականի դեկտեմբերի 16-ին Չալետա-Ցարը երկարաձգեց իր պայմանագիրը Ռեդ Բուլ Զալցբուրգի հետ մինչև 2020 թվականը։ Իր առաջին գոլը ակումբի կազմում խփեց 2016 թվականի ապրիլի 3-ին՝ Ռապիդ Վիեննայի դեմ խաղում։ 2017-18 մրցաշրջանում նա Ռեդ Բուլի հետ 4-րդ տարին անընդմեջ հաղթեց Ավստրիայի առաջնությունը` ընդգրկվելով մրցաշարի խորհրդանշական հավաքականում։ Բացի այդ, խորվաթը թիմի հետ հասավ Եվրոպայի Լիգայի կիսաեզրափակիչ, որտեղ սակայն 2 խաղերի արդյունքում պարտվեց Օլիմպիկ Մարսելին։

## Միջազգային կարիերա
Չալետա-Ցարը ներկայացրել է Խորվաթիան բոլոր տարիքային երիտասարդական հավաքականներում։ Խորվաթիայի ազգային հավաքական առաջին անգամ հրավիրվեց 2015 թվականի հոկտեմբերին՝ Բուլղարիայի և Մալթայի դեմ խաղերի համար՝ փոխարինելով վնասվածք ստացած Յոզո Շիմունովիչին։ Այնուամենայնիվ, այս խաղերում նա խաղադաշտ դուրս չեկավ։ Չալետա-Ցարը ընդգրկվեց Խորվաթիայի՝ Եվրո 2016-ի համար նախնական 27 հոգանոց կազմում, սակայն դուրս մնաց վերջնական թիմից Ալեն Հալիլովիչի, Դոմագոյ Անտոլիչի և Դոմինիկ Լիվակովիչի հետ միասին։

Իր դեբյուտը Խորվաթիայի ազգային հավաքականի կազմում Չալետա-Ցարը նշեց 2018 թվականի հունիսի 3-ին՝ փոխարինելով Վեդրան Չորլուկային Բրազիլիայի դեմ ընկերական խաղում։ Հունիսի 4-ին նա ընդգրկվեց Խորվաթիայի՝ աշխարհի առաջնության համար վերջնական կազմում։ Հունիսի 26-ին Չալետա-Ցարը խաղադաշտ դուրս եկավ խմբային փուլի վերջին՝ Իսլանդիայի դեմ խաղում։ Հանդիպումն ավարտվեց Խորվաթիայի հաղթանակով 2-1 հաշվով, ինչի շնորհիվ նրանք դուրս եկան խմբային փուլից առաջին տեղով։

## Կարիերայի վիճակագրություն
### Ակումբային վիճակագրություն
*2018 թվականի հուլիսի 14-ի դրությամբ*

### Միջազգային վիճակագրություն
*2018 թվականի հուլիսի 14-ի դրությամբ*

## Նվաճումներ
### Ակումբային
**Ռեդ Բուլ Զալցբուրգ**

* Ավստրիայի առաջնություն. 2014–15, 2015–16, 2016–17, 2017–18
* Ավստրիայի գավաթ. 2014–15, 2015–16, 2016–17

## Ծանոթագրություններ

## Արտաքին հղումներ
* Չալետա-Ցարի պաշտոնական Ինստագրամի էջը
* Չալետա-Ցարը transfermarkt-ում
* Չալետա-Ցարը soccerbase.com-ում
* Չալետա-Ցարը WhoScored.com կայքում
* Չալետա-Ցարը Ռեդ Բուլ Զալցբուրգի պաշտոնական կայքում 
* Չալետա-Ցարը ՈՒԵՖԱ-ի պաշտոնական կայքում
* Չալետա-Ցարը ՖԻՖԱ-ի պաշտոնական կայքում 
* Չալետա-Ցարը Խորվաթիայի ֆուտբոլի ֆեդերացիայի կայքում

Կատեգորիա:2018 թվականի ֆուտբոլի աշխարհի առաջնության մասնակիցներ
Կատեգորիա:Լիֆերինգի ֆուտբոլիստներ
Կատեգորիա:Խորվաթ ֆուտբոլիստներ
Կատեգորիա:Խորվաթիայի հավաքականի ֆուտբոլիստներ
Կատեգորիա:Շիբենիկի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:Պաշինգի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Ռեդ Բուլ Զալցբուրգի ֆուտբոլիստներ
Կատեգորիա:Օլիմպիկ Լիոնի ֆուտբոլիստներ
Կատեգորիա:Տղամարդկանց ֆուտբոլի պաշտպաններ